
Grozījumi Neatliekamās medicīniskās palīdzības dienesta neatliekamās medicīniskās palīdzības nodrošināšanā iesaistīto darbinieku izdienas pensiju likumā
Izdarīt Neatliekamās medicīniskās palīdzības dienesta neatliekamās medicīniskās palīdzības nodrošināšanā iesaistīto darbinieku izdienas pensiju likumā (Latvijas Vēstnesis, 2015, 140. nr.; 2020, 250. nr.) šādus grozījumus:
1. Izteikt 2. panta pirmo daļu šādā redakcijā:
"(1) Tiesības uz izdienas pensiju ir darbiniekam, kurš:
1) sasniedzis 55 gadu vecumu un kura izdienas stāžs ir ne mazāks par 25 gadiem, no kuriem pēdējie 10 gadi nostrādāti dienestā;
2) neatkarīgi no vecuma atbilstoši valsts sabiedrības ar ierobežotu atbildību "Paula Stradiņa klīniskā universitātes slimnīca" Aroda un radiācijas medicīnas centra arodslimību ārstu konsīlija lēmumam ir atbrīvots no dienesta veselības stāvokļa dēļ un kura izdienas stāžs ir ne mazāks par 25 gadiem."
2. Papildināt 3. pantu ar 4. punktu šādā redakcijā:
"4) darbu citās iestādēs, pie komersantiem un organizācijās amatā, kurā kalendāra gadā nostrādātas vidēji ne mazāk par 160 stundām mēnesī, bet tas neveido vairāk kā 20 procentus no personas kopējā izdienas stāža."
3. Izteikt 4. panta pirmo daļu šādā redakcijā:
"(1) Izdienas pensiju aprēķina no darbinieka vidējās mēneša darba samaksas dienestā par pēdējiem 120 mēnešiem, kas beidzas divus mēnešus pirms atbrīvošanas no darba šajā dienestā."
4. Izteikt 5. pantu šādā redakcijā:
"5. pants. Izdienas pensijas aprēķināšana un līdzekļi izdienas pensijas izmaksai
(1) Darbiniekam, kurš sasniedzis 55 gadu vecumu, izdienas pensiju piešķir 45 procentu apmērā no vidējās mēneša darba samaksas, kas noteikta saskaņā ar šā likuma 4. pantu. Par katru izdienas stāža gadu virs 25 gadiem izdienas pensijas apmēru palielina par diviem procentiem no vidējās mēneša darba samaksas, kas noteikta saskaņā ar šā likuma 4. pantu.
(2) Darbiniekam, kuram ir tiesības uz izdienas pensiju saskaņā ar šā likuma 2. panta pirmās daļas 2. punktu, izdienas pensiju piešķir 35 procentu apmērā no vidējās mēneša darba samaksas, kas noteikta saskaņā ar šā likuma 4. pantu. Par katru izdienas stāža gadu virs 25 gadiem izdienas pensijas apmēru palielina par diviem procentiem no vidējās mēneša darba samaksas, kas noteikta saskaņā ar šā likuma 4. pantu.
(3) Maksimālais izdienas pensijas apmērs nedrīkst pārsniegt 70 procentus no vidējās mēneša darba samaksas, kas noteikta saskaņā ar šā likuma 4. pantu.
(4) Minimālais izdienas pensijas apmērs nedrīkst būt mazāks par valsts sociālā nodrošinājuma pabalsta apmēru, kāds noteikts Valsts sociālo pabalstu likuma 13. panta pirmās daļas 1. punktā minētajām personām.
(5) Izdienas pensiju izmaksā no valsts pamatbudžeta līdzekļiem, kas piešķirti Labklājības ministrijai saskaņā ar gadskārtējā valsts budžeta likuma apropriāciju."
5. 9. pantā:
izslēgt panta nosaukumā vārdus "vai tās apmēra grozīšana";
izteikt pirmo un otro daļu šādā redakcijā:
"(1) Izdienas pensijas izmaksu pārtrauc, ja izdienas pensijas saņēmējs:
1) saņem bezdarbnieka pabalstu;
2) no jauna uzsāk dienestu (darbu) jebkurā profesijā (amatā), kas dod tiesības uz izdienas pensiju.
(2) Izdienas pensijas izmaksu pārtrauc ar dienu, kad persona sasniegusi likumā "Par valsts pensijām" vecuma pensijas piešķiršanai noteikto pensionēšanās vecumu, ja personai vecuma pensija nav piešķirta priekšlaicīgi. Ja personai vecuma pensija ir piešķirta priekšlaicīgi, izdienas pensijas izmaksu pārtrauc no priekšlaicīgās vecuma pensijas piešķiršanas dienas."
6. Pārejas noteikumā:
aizstāt nosaukumā vārdu "noteikums" ar vārdu "noteikumi";
uzskatīt līdzšinējo tekstu par pārejas noteikumu 1. punktu;
papildināt pārejas noteikumus ar 2., 3., 4., 5., 6.  un 7. punktu šādā redakcijā:
"2.  Grozījumi likuma 2. panta pirmās daļas 1. un 2. punktā attiecībā uz stāžu, 4. panta pirmajā daļā, 5. pantā un 9. panta pirmās daļas 1. punktā un otrajā daļā stājas spēkā 2027. gada 1. janvārī.
3. Darbiniekam, kurš līdz 2027. gada 1. janvārim ir ieguvis tiesības uz izdienas pensiju, to piešķir, aprēķina un izmaksā atbilstoši šā likuma noteikumiem, kas ir spēkā līdz 2026. gada 31. decembrim.
4. Darbiniekam, kuram 2027. gada 1. janvārī  uzkrātais izdienas stāžs ir lielāks par 15 gadiem, brīdī, kad iestājas tiesības uz izdienas pensiju, tā tiek piešķirta, aprēķināta un izmaksāta atbilstoši šā likuma noteikumiem, kas bija spēkā līdz 2026. gada 31. decembrim, izņemot 4. pantu par darba samaksu, no kuras aprēķina izdienas pensiju. Šim darbiniekam izdienas pensiju aprēķina no darbinieka vidējās mēneša darba samaksas dienestā par pēdējiem pieciem gadiem,  aprēķinā neietverot darba samaksu par pēdējiem diviem mēnešiem pirms atbrīvošanas no darba šajā dienestā.
5. Darbiniekam, kuram uz 2027. gada 1. janvāri izdienas stāžs ir mazāks par 15 gadiem, šā likuma 2. panta pirmās daļas 1. un 2. punktā un 5. panta pirmajā un otrajā daļā noteiktais izdienas stāžs – no 20 līdz 25 gadiem – pieaug pakāpeniski (par sešiem mēnešiem katru gadu),  no 2027. gada 1. janvāra tas ir 20 gadi un seši mēneši, no 2028. gada 1. janvāra – 21 gads, no 2029. gada 1. janvāra – 21 gads un seši mēneši, no 2030. gada 1. janvāra – 22 gadi, no 2031. gada 1. janvāra – 22 gadi un seši mēneši, no 2032. gada 1. janvāra – 23 gadi, no 2033. gada 1. janvāra – 23 gadi un seši mēneši, no 2034. gada 1. janvāra – 24 gadi, no 2035. gada – 24 gadi un seši mēneši un no 2036. gada 1. janvāra – 25 gadi.
6. Darbiniekam, kuram uz 2027. gada 1. janvāri izdienas stāžs ir mazāks par 10 gadiem, izdienas pensiju aprēķina atbilstoši šā likuma 4. un 5. panta noteikumiem, kas ir spēkā no 2027. gada 1. janvāra, un atbilstoši pārejas noteikumu 5. punktam.
7. Grozījumi šā likuma 3. panta 4. punktā un 9. panta otrajā daļā attiecas uz dienesta darbiniekiem, kuri uzsāks darbu dienestā pēc 2027. gada 1. janvāra."
Likums stājas spēkā 2026. gada 1. janvārī.

